钦定古今图书集成/明伦汇编/官常典/第604卷 > 欧阳东凤
## 钦定古今图书集成/明伦汇编/官常典/第604卷 > 欧阳东凤

按《明外史》本传：“东凤字千仞，潜江人。生有至性。年十
四丧父，哀毁骨立。母病逾年，朝夕侍汤药不离侧。母
呕血，跽而食之。举于乡，知县悯其贫，遗以绝田二百
亩，谢不受。举万历十七年进士，除兴化知县。大水坏
堤，民失业，力请蠲赈。上官不应，遂自疏于朝，坐越奏
停俸。然折浮粮，蠲积逋，竟如所请。稍迁南京刑部主”
事。劾祭酒冯梦祯、两广总督侍郎陈大科不检，两人
遂罢去。进郎中，出为平乐知府。地多猺獞，不习官法，
宁死不敢见有司，奸吏因得肆侮，往往致变。东凤多
方谕教，始稍稍出见。为开示诚信，抚以宽大。其人大喜，遂相亲如子弟。因白督学监司，择年十五以上俊
秀者，俾之入学。由是渐知礼让。税使横行，东凤力抗
之，民得安业。以才调常州。故事，知府莅任，属邑饰供
帐值千金，东凤一切麾去。布帷瓦器，身先俭朴。莅政
明敏，案无留牍，胥吏无所牟一钱，奸人剧盗擒灭殆
尽，郡中无声。居四年，迁颖州兵备副使。训武练兵，治
贪墨，奖廉能，凛凛。居逾年，见时事纠纷，遂谢事归。寻
起山西副使，擢南京太仆少卿，并辞不就，卒于家。初，
东凤知常州，与无锡知县林宰复东林书院，聚郡人
顾宪成允成、钱一本、史孟麟、高攀龙、刘元珍、薛敷教、
安希范、张纳陛诸人讲学其中，东林之名以是起。其
后曾樱来知府事，复振兴焉。无锡人乃合祀之，曰“三
公祠。”